**Κείμενο 1ο**

**Γιατί προβληματίζουν οι αυτοφωτογραφίες;\***

Στις μέρες μας γονείς και επιστήμονες διατυπώνουν όλο και πιο συχνά προβληματισμούς και απόψεις για τις αυτοφωτογραφίες, αγγλιστί selfies, που κυριαρχούν στα μέσα κοινωνικής δικτύωσης, κυρίως στο Twitter και στο Instagram.

Οι γνώμες των ειδικών δεν συμπίπτουν. Κάποιοι ψυχίατροι υποστηρίζουν πως η αυτοφωτογράφηση και το «ποστάρισμα» της αυτοφωτογραφίας μπορεί να αποτελούν εκδήλωση σοβαρής ναρκισσιστικής διαταραχής της προσωπικότητας. Άλλοι αποδίδουν τη μόδα των selfies – που είναι ιδιαίτερα διαδεδομένη σε νεότερους ηλικιακά χρήστες των μέσων κοινωνικής δικτύωσης – στον ευρύτερο ναρκισσισμό, ο οποίος, λένε, χαρακτηρίζει τα παιδιά και τους εφήβους της εποχής μας, χωρίς όμως να βρίσκουν παθολογικά συμπτώματα πίσω από την αυτοφωτογράφηση. Στον αντίποδα, μερικοί ψυχολόγοι θεωρούν ότι οι selfies αποτελούν απλώς έναν τρόπο έκφρασης του εαυτού, η οποία μοιράζεται δημόσια μέσω του κυρίαρχου στις μέρες μας τρόπου επικοινωνίας, δηλαδή δια των μέσων κοινωνικής δικτύωσης. Ωστόσο, όλοι οι ειδικοί τονίζουν ότι οι αυτοφωτογραφίες συχνά αποτελούν πηγή αρνητικών συνεπειών, ιδίως από τη στιγμή που οι ανήλικοι (παιδιά και έφηβοι), δεν συνειδητοποιούν πάντοτε πως μια αυτοφωτογραφία τους μπορεί να στέλνει οπτικά μηνύματα που οι ίδιοι δεν είχαν την πρόθεση να μεταφέρουν.

Για την πλειονότητα των ψυχολόγων oι αυτοφωτογραφίες είναι συνήθως μια απλή αντανάκλαση της τάσης των νέων ανθρώπων για αυτοεξερεύνηση. Σύμφωνα με την κλινική ψυχολόγο και ερευνήτρια του Πανεπιστημίου του Λος Άντζελες των ΗΠΑ Α. Λεταμέντι, οι έφηβοι «προσπαθούν να διαμορφώσουν την ταυτότητά τους και οι αυτοφωτογραφίες τους βοηθούν να τεστάρουν το πώς φαίνονται -και επομένως το πώς

αισθάνονται- με συγκεκριμένα ρούχα, make up, σε ορισμένες πόζες και σε διάφορα μέρη. Τους επιτρέπουν, ακόμα, να εκφράσουν την ψυχική τους διάθεση και να μοιραστούν σημαντικές για αυτούς εμπειρίες. Και επειδή ζουν σε έναν ψηφιακό κόσμο, οι ψηφιακά δημοσιευμένες αυτοφωτογραφίες συνιστούν έναν τρόπο συμμετοχής και σύνδεσης με τον κόσμο αυτόν».

Βέβαια, όποιος βλέπει αναρτημένες αυτοφωτογραφίες ενδέχεται, ιδίως αν είναι ενήλικος, να προσδώσει σε κάποια πόζα προθέσεις ή να δει σε αυτήν υποδηλώσεις που δεν συνάδουν με την προσωπικότητα ούτε και τους σκοπούς του ανθρώπου που την ανάρτησε. Η συνειδητοποίηση του παραπάνω εκ μέρους των ανηλίκων δεν είναι εύκολη υπόθεση.

Εκτός από όσα αναφέρθηκαν, το υλικό που βλέπουν οι άνθρωποι στο διαδίκτυο –περιλαμβανομένων και των αυτοφωτογραφιών στα μέσα κοινωνικής δικτύωσης– επηρεάζει τον τρόπο που προσλαμβάνουν τον εαυτό τους. Έρευνες έχουν δείξει πως ακόμη και οι ενήλικες επηρεάζονται συναισθηματικά από όσα βλέπουν «ποσταρισμένα» και ότι οι δράσεις και οι αντιδράσεις των διαδικτυακών τους «φίλων και γνωστών» επιδρούν στη συμπεριφορά και στις αποφάσεις τους. Για παράδειγμα, οι ενήλικες αισθάνονται ζήλια, μοναξιά και γενικά χειρότερα για τον εαυτό τους όταν κοιτάζουν φωτογραφίες από πάρτι διαδικτυακών «φίλων και γνωστών». Τα παιδιά και οι έφηβοι, είναι πολύ πιθανό, εκτός από τα παραπάνω, να υιοθετήσουν και τις επικίνδυνες συμπεριφορές ή και συνήθειες των διαδικτυακών «φίλων και γνωστών» τους.

Επομένως, οι γονείς πρέπει να συζητάμε με τα παιδιά μας για τα ζητήματα που αναφέρθηκαν. Ο γόνιμος διάλογος είναι σίγουρα πιο δημιουργικός και πιο αποτελεσματικός από την απαγόρευση χρησιμοποίησης του facebook και των άλλων μέσων και εφαρμογών κοινωνικών δικτύωσης στις οποίες αναρτώνται αυτοφωτογραφίες. Απαραίτητο είναι επίσης οι ειδικοί να συνεχίσουν την έρευνα για την επίδραση που ασκούν τα μέσα κοινωνικής δικτύωσης στις καινούργιες γενιές.

\*Κείμενο της Αλ. Σιφερλίν, διασκευασμένο από το διαδίκτυο (http://healthland.time.com/ 2013/09/06 /why-selfies-matter/)

**Κείμενο 2ο** Μουσείο σέλφι στο Λος Άντζελες

Οι σέλφι φωτογραφίεςέχουν τώρα το δικό τους μουσείο στο Λος Άντζελες.Το μουσείο σέλφι που θα λειτουργήσει για δύο μήνες είναι ένα μουσείο για τις σέλφι, όχι με σέλφι.

Πρόκειται για διαδραστικό μουσείο που εξερευνά την ιστορία και το πολιτιστικό φαινόμενο των σέλφι, που όπως υποστηρίζουν οι αρμόδιοι του μουσείου πηγαίνει πίσω 40.000 χρόνια.

Οι επισκέπτες μπορούν να ανακαλύψουν τις ρίζες του φαινομένου των αυτοφωτογραφιών μέσα από τους φακούς της τέχνης, της ιστορίας, της τεχνολογίας και του πολιτισμού, κάνοντας χρήση των διαδραστικών εγκαταστάσεων για να γράψουν τη δική τους ιστορία στις σέλφι.

Μέσα στο μουσείο υπάρχουν και δωμάτια στα οποία ο επισκέπτης έχει το τέλειο περιβάλλον και το ιδανικό φως για να βγάλει μια σέλφι φωτογραφία η οποία θα εντυπωσιάσει στα μέσα κοινωνικής δικτύωσης. Όπως υπόσχονται οι αρμόδιοι του μουσείου «είτε αγαπάτε είτε μισείτε τις σέλφι, δεν θα τις δείτε ποτέ ξανά με το ίδιο μάτι».

Πηγή: ΑΠΕ-ΜΠΕ

**Κείμενο 3ο**

Password

Δυο καλοκαίρια ολόκληρα, όταν πήγαινα στο χωριό για διακοπές, έκλεβα δίκτυο από τον γείτονα. Στην αρχή το είχε ανοιχτό, χωρίς κωδικό. Όταν κατάλαβε ότι κάποιος τον έκλεβε, έβαλε password. Μια μέρα στο καφενείο τον ρώτησα την ημερομηνία γέννησής του, δήθεν ότι ήθελα να μάθω το ζώδιό του. Γύρισα σπίτι και πληκτρολόγησα τους αριθμούς. Δυο καλοκαίρια έτσι κατέβαζα μουσική. Ως κι ευχετήρια κάρτα σκέφτηκα να του στείλω στα γενέθλιά του. Σήμερα, 12 Ιουνίου 2009, μόλις πήρα την άδειά μου, μπήκα στο λεωφορείο για το χωριό. Φτάνω και βλέπω απέναντι φέρετρο. Γνέφω στη μάνα μου. «Τον χτύπησε αυτοκίνητο» είπε. «Πήγε άδικα, τόσο νέος».

Ανέβηκα στο δωμάτιό μου, άνοιξα τον υπολογιστή και πληκτρολόγησα το password: δούλευε ρολόι.

Γιάννης Παλαβός , Password

**ΘΕΜΑΤΑ**

**ΘΕΜΑ Α** (15 ΜΟΝΑΔΕΣ)

Πώς ερμηνεύουν στο κείμενο I οι ειδικοί (ψυχίατροι και ψυχολόγοι) την τάση των ανηλίκων να αυτοφωτογραφίζονται; Να παρουσιάσετε περιληπτικά τις απόψεις τους. (60-80 λέξεις)

ΘΕΜΑ Β (40 ΜΟΝΑΔΕΣ)

Ερώτημα 1ο

i. Στην 1η παράγραφο του 1ου κειμένου αναφέρεται η αφορμή συγγραφής του κειμένου. Ποια είναι αυτή; Θα μπορούσε η ίδια αφορμή να δοθεί πριν από 30 ή 40 χρόνια; Αιτιολογήστε την απάντησή σας. (60-80 λέξεις) Μονάδες 7

ii. Να ξαναγράψετε την 4η παράγραφο του 1 ου κειμένου, αντικαθιστώντας τις λέξεις με έντονη γραφή με άλλες συνώνυμες (λέξεις ή φράσεις) σε πιο απλό και οικείο ύφος λόγου: «Βέβαια, όποιος βλέπει αναρτημένες αυτοφωτογραφίες ενδέχεται, ιδίως αν είναι ενήλικος, να προσδώσει σε κάποια πόζα προθέσεις ή να δει σε αυτήν υποδηλώσεις που δεν συνάδουν με την προσωπικότητα ούτε και τους σκοπούς του ανθρώπου που την ανάρτησε. Η συνειδητοποίηση του παραπάνω εκ μέρους των ανηλίκων δεν είναι εύκολη υπόθεση».

Μονάδες 7

Ερώτημα 2ο

i. Τι υποστηρίζει η συντάκτρια του 1 ου κειμένου στην 5η παράγραφο για τα κοινωνικά δίκτυα; Νασημειώσετε δύο (2) κειμενικούς δείκτες με τους οποίους προσπαθεί να πείσει για την άποψή της.

Μονάδες 8

ii. Να ερμηνεύσετε τη χρήση των εισαγωγικών στο παρακάτω απόσπασμα του 1 ου κειμένου:

Έρευνες έχουν δείξει πως ακόμη και οι ενήλικες επηρεάζονται συναισθηματικά από όσα βλέπουν«ποσταρισμένα» και ότι οι δράσεις και οι αντιδράσεις των διαδικτυακών τους «φίλων και γνωστών»επιδρούν στη συμπεριφορά και στις αποφάσεις τους. Μονάδες 4

iii. Στην τελευταία παράγραφο του 1 ου κειμένου γίνεται σαφής η πρόθεση της συντάκτριας νακινητοποιήσει τους αναγνώστες. Να εντοπίσετε δύο (2) επιλογές που υπηρετούν αυτόν τον σκοπό. Μονάδες 4

**Ερώτημα 3ο**

Σύμφωνα με το 1ο κείμενο, κάποιοι ψυχίατροι υποστηρίζουν πως η αυτοφωτογράφηση μπορεί να αποτελεί

εκδήλωση σοβαρής ναρκισσιστικής διαταραχής της προσωπικότητας. Να μελετήσετε τη φωτογραφία του 2ου κειμένου προκειμένου να τεκμηριώσετε την άποψη αυτή σε 70-90 λέξεις. Μονάδες 10

**ΘΕΜΑ Γ** (15 ΜΟΝΑΔΕΣ)

Συσχετίζοντας τον τίτλο με το περιεχόμενο του 3 ου κειμένου, να σχολιάσετε τους προβληματισμούς που θίγει το κείμενο για τη σχέση του ανθρώπου με τον εαυτό του, αλλά και με το κοινωνικό του περιβάλλον. Με δεδομένο ότι το κείμενο γράφτηκε το 2010, νομίζετε ότι διατηρεί την επικαιρότητά του και στην εποχή μας;

Να αναπτύξετε τις απόψεις σας σε 150-200 λέξεις.

**ΘΕΜΑ Δ** (30 ΜΟΝΑΔΕΣ)

Θεωρείτε ανησυχητική τη μανία των νέων να αυτοφωτογραφίζονται στα μέσα κοινωνικής δικτύωσης; Να απαντήσετε, λαμβάνοντας υπόψη τις πληροφορίες του 1ου και του 2ου κειμένου, αλλά και με βάση τις δικές σας εμπειρίες. Οι απόψεις σας θα αναρτηθούν σε νεανικό ιστότοπο. (350-400 λέξεις)